ช่วยสรุปเรื่อง "คุณค่า 3 ระดับ ของสิทธิ" ให้หน่อยค่ะ
คุณค่า 3 ระดับ ของสิทธิ สำหรับประเทศไทย สิทธิที่จะไม่ถูกลงโทษทางอาญา หากไม่มีกฎหมายกำหนดไว้ล่วงหน้า มีคุณค่า 3 ระดับ คือ สิทธิมนุษยชนสากล  สิทธิของปวงชนชาวไทยตามรัฐธรรมนูญ และหลักพื้นฐานกฎหมายอาญา 1.1 สิทธิมนุษยชนสากล กติการะหว่างประเทศว่าด้วยสิทธิพลเมืองและสิทธิทางการเมือง หรือ ICCPR ที่มีสมาชิกทั่วโลก 173 ประเทศ รวมทั้งประเทศไทย ได้กำหนดให้สิทธิที่จะไม่ถูกลงโทษทางอาญา หากไม่มีกฎหมายกำหนดไว้ล่วงหน้าให้มีฐานะเป็นสิทธิมนุษยชน และยิ่งกว่านั้นเป็นสิทธิมนุษยชนประเภทสิทธิเด็ดขาด (absolute rights) หรือสิทธิที่ไม่อาจถูกพักใช้ได้ (non-derogable rights)[8] ความหมายของสิทธิเด็ดขาดหรือสิทธิที่ไม่อาจถูกพักใช้ได้ คือ ไม่ว่าสถานการณ์ฉุกเฉิน สถานการณ์ความไม่สงบ รัฐภาคี ICCPR จะขอพักการคุ้มครองสิทธิเหล่านี้ของประชาชนไม่ได้ ในสถานการณ์ฉุกเฉิน รัฐอาจขอพักการคุ้มครองสิทธิที่จะแสดงออกซึ่งความคิด สิทธิที่จะชุมนุม หรือสิทธิอื่นๆ ไว้ชั่วคราว โดยอ้างการรักษาไว้ซึ่งความมั่นคงของรัฐ และต้องแจ้งให้ประชาคมโลกทราบผ่านทางเลขาธิการสหประชาชาติ แต่ในสถานการณ์ฉุกเฉินหรือสถานการณ์ใดก็ตาม รัฐไม่สามารถออกกฎหมายอาญาย้อนหลังไปลงโทษผู้กระทำการก่อนที่กฎหมายจะบัญญัติให้การกระทำนั้นเป็นความผิดได้[9] ตัวอย่างเช่น ในวันที่ 1 นาย ก. ได้กระทำการ A โดยขณะนั้นไม่มีกฎหมายกำหนดความผิดและลงโทษผู้ที่กระทำการ A ไว้  ต่อมาในวันที่ 2 รัฐเห็นว่าการกระทำ A เป็นภัยต่อความสงบเรียบร้อยหรือความมั่นคง จึงประกาศใช้กฎหมายใหม่ โดยกำหนดกฎหมายอาญาลงโทษการกระทำ A  ผลของการมีอยู่ของสิทธิดังกล่าว แม้นาย ก. ได้กระทำการ A. แต่นาย ก. ก็จะไม่ถูกกฎหมายที่ประกาศใช้ในวันที่ 2 ย้อนหลังมาลงโทษนาย ก. ได้ กฎหมายอาญาที่ลงโทษการกระทำ A จะใช้ลงโทษผู้ที่กระทำการ A นับตั้งแต่วันที่กฎหมายประกาศและมีผลใช้บังคับเป็นต้นไปเท่านั้น 1.2 สิทธิของปวงชนชาวไทยตามรัฐธรรมนูญ สิทธิที่จะไม่ถูกลงโทษทางอาญา หากไม่มีกฎหมายกำหนดไว้ล่วงหน้า เริ่มมีขึ้นครั้งแรกเป็นลายลักษณ์อักษรในรัฐธรรมนูญ พ.ศ. 2492 มาตรา 29 ความว่า “บุคคลจะไม่ต้องรับโทษอาญา เว้นแต่จะได้กระทำการอันกฎหมายซึ่งใช้อยู่ในเวลาที่กระทำนั้นบัญญัติเป็นความผิดและกำหนดโทษไว้ และโทษที่จะลงแก่บุคคลนั้นจะหนักกว่าโทษที่กำหนดไว้ในกฎหมายซึ่งใช้อยู่ในเวลาที่กระทำความผิดมิได้” ข้อความดังกล่าวได้ปรากฏโดยไม่มีการแก้ไขเปลี่ยนแปลงเลยในรัฐธรรมนูญไทยถาวรทุกฉบับหลังจากนั้น จนกระทั่งรัฐธรรมนูญฉบับปัจจุบันก็ปรากฏข้อความดังกล่าวในมาตรา 29[10] ซึ่งหากจะมีรัฐธรรมนูญฉบับต่อไป สิทธิดังกล่าวก็คงปรากฏอยู่ในมาตราใดมาตราหนึ่งอย่างแน่นอน การรับรองและการปฏิบัติที่ยาวนานน่าจะถือว่าสิทธิดังกล่าวเป็นประเพณีการปกครองของไทยแล้ว ผลของความมีค่าเป็นรัฐธรรมนูญ กฎหมายอาญาใดที่ขัดกับหลักการดังกล่าวก็ไม่มีผลใช้บังคับ[11] เช่น หากรัฐสภาจะออกกฎหมายย้อนหลังไปลงโทษการกระทำในอดีต กฎหมายฉบับดังกล่าวก็ขัดรัฐธรรมนูญ ใช้บังคับไม่ได้ 1.3 หลักพื้นฐานกฎหมายอาญา สิทธิที่จะไม่ถูกลงโทษทางอาญา หากไม่มีกฎหมายกำหนดไว้ล่วงหน้ามีฐานะเป็นหลักพื้นฐานกฎหมายอาญาด้วยเช่นกัน ปรากฏอยู่ในมาตรา 2 ประมวลกฎหมายอาญาไทยตั้งแต่ พ.ศ. 2500 โดยไม่มีการเปลี่ยนแปลงถึงปัจจุบัน อย่างไรก็ดี หลักดังกล่าวใช้เฉพาะความผิด (offences) และโทษ (sanctions) ทางอาญาเท่านั้น ที่ย้อนหลังไปเป็นผลร้ายไม่ได้ แต่หากเป็นกฎหมายที่เกี่ยวกับวิธีพิจารณาความอาญา (procedure) เช่น วิธีการสอบสวน วิธีฟ้องคดี วิธีการพิจารณาคดี จะไม่ใช้หลักการดังกล่าว กฎหมายวิธีพิจารณาความอาญาจะใช้ได้ทันทีเลยในวันที่กฎหมายมีผล[12] แม้การกระทำความผิดที่ใช้วิธีพิจารณานั้นจะถูกกระทำขึ้นก่อนออกหรือแก้ไขกฎหมายก็ตาม เว้นแต่ว่ากฎหมายวิธีพิจารณาความอาญานั้นจะไปกระทบสิทธิที่เขาได้รับมาแล้วหรือกระทบการกระทำที่สมบูรณ์มาแล้วตามกฎหมายเก่า[13] ตัวอย่างเช่น ในวันที่ 1 นาย ข. ได้กระทำความผิดฐานลักทรัพย์ กฎหมายวิธีพิจารณาความอาญาที่บังคับใช้อยู่ในขณะนาย ข. กระทำความผิดได้กำหนดให้ใช้ระบบกล่าวหาสำหรับการดำเนินคดีอาญา ต่อมาในวันที่ 2 กฎหมายวิธีพิจารณาความอาญาได้ถูกแก้ไขใหม่ให้เปลี่ยนไปใช้ระบบไต่สวนกับคดีอาญา ระบบไต่สวนตามกฎหมายวิธีพิจารณาความอาญาที่แก้ไขใหม่ในวันที่ 2 จะใช้บังคับกับคดีของ นาย ข. ได้ทันที ไม่ใช่เรื่องกฎหมายอาญาย้อนหลังเป็นผลร้าย เพราะไม่ว่าจะใช้กฎหมายวิธีพิจารณาความอาญาแบบเก่าหรือแบบใหม่ ความผิดฐานลักทรัพย์ (offence) และโทษอาญา (sanction) ที่นาย ข. จะได้รับ ก็ยังคงเป็นแบบเดิมไม่เปลี่ยนแปลง
คุณค่า 3 ระดับ ของสิทธิ
1. สิทธิมนุษยชนสากล กติการะหว่างประเทศว่าด้วยสิทธิพลเมืองและสิทธิทางการเมืองหรือ ICCPR ที่มีสมาชิก 173 ประเทศ กำหนดให้สิทธิที่จะไม่ถูกลงโทษทางอาญา หากไม่มีกฎหมายกำหนดไว้ล่วงหน้าให้มีฐานะเป็นสิทธิมนุษยชน และเป็นสิทธิมนุษยชนประเภทสิทธิเด็ดขาด  คือ ไม่ว่าสถานการณ์ฉุกเฉิน ICCPR จะพักการคุ้มครองสิทธิของประชาชนไม่ได้ รัฐอาจขอพักการคุ้มครองสิทธิที่แสดงออกซึ่งความคิด โดยอ้างการรักษาไว้ซึ่งความมั่นคงของรัฐ และแจ้งให้ประชาคมโลกทราบผ่านทางเลขาธิการสหประชาชาติ แต่ในสถานการณ์ฉุกเฉิน รัฐไม่สามารถออกกฎหมายอาญาย้อนหลังไปลงโทษผู้กระทำก่อนกฎหมายจะบัญญัติให้เป็นความผิด
2. สิทธิของปวงชนชาวไทยตามรัฐธรรมนูญ สิทธิที่ไม่ถูกลงโทษทางอาญา หากไม่มีกฎหมายกำหนดไว้ล่วงหน้า บุคคลจะไม่ต้องรับโทษอาญา เว้นแต่กระทำอันเป็นความผิดและกำหนดโทษไว้ และโทษจะหนักกว่าโทษที่กำหนดไว้ในกฎหมายซึ่งใช้อยู่ในเวลาที่กระทำความผิดมิได้ กฎหมายอาญาใดขัดกับหลักการก็ไม่มีผลใช้บังคับ
3. หลักพื้นฐานกฎหมายอาญา สิทธิที่ไม่ถูกลงโทษทางอาญา หากไม่มีกฎหมายกำหนดไว้ล่วงหน้ามีฐานะเป็นหลักพื้นฐานกฎหมายอาญา ใช้เฉพาะความผิดและโทษทางอาญาที่ย้อนหลังไปเป็นผลร้ายไม่ได้ หากเป็นกฎหมายที่เกี่ยวกับวิธีพิจารณาความอาญา จะไม่ใช้หลักการดังกล่าว กฎหมายวิธีพิจารณาความอาญาจะใช้ทันทีเลยในวันที่กฎหมายมีผล แม้การกระทำความผิดจะถูกกระทำขึ้นก่อนออกกฎหมายก็ตาม เว้นแต่ว่ากฎหมายนั้นไปกระทบสิทธิที่ได้รับมาแล้ว
ความรู้พื้นฐานกฏหมาย,กฎหมายรัฐธรรมนูญ,กฎหมายสิทธิมนุษยชน